የዳንኤል የሂስ ትረካ ግን ውል የሌለው ልቃቂት ይመስላል። የፕሮፌሰሩን ጽሁፍ ሲተች በንጽጽር ይህንን በማለት ያቀረቡት በዚህ አስረጂ ውድቅ ነው። ስኬታችን ይህን ይህንን እየመሰለ ሳለ እርስዎ ያቀረቡት የክሽፈት ታሪክ ሚዛኑን የሳተ ነው፤ በማለት የሂሰቱን ጭብጥ ከነማስረጃው ማቅረብ ሲገባው አማርኛውን በማቆላለፍ ዐረፍተ ነገር በመስራት የሄሰ መስሎት ««የክሽፈት ታሪክ ሊኖር ይችላል እንጂ የከሸፈ ታሪክ ሊኖር ይችላል? የስኬት ታሪክ ይኖራል እንጂ የተሳካ ታሪክ ይኖራል?» በማለት በጥያቄ ያምታታል። የክሽፈት ታሪክ ካለ የከሸፈ ታሪክ የማይባልበትን ምክንያት አይናገርም። የስኬት ታሪክ መኖሩን አምኖ ከተቀበለ በኋላ የተሳካ ታሪክ ይኖራል? እንዴ ብሎ ጅልኛ ይጠይቃል። የስኬት ታሪክ፤ የተሳካ ታሪክ የማይባልበት ምክንያት ዳንኤል በፈጠረው የጭንቅላቱ ዓለም ውስጥ ካልሆነ በስተቀር የገሃዳዊው ዓለም የስኬትን ታሪክ የተሳካ ታሪክ ብሎ ይጠራዋል፤ የክሽፈት ታሪክንም የከሸፈ ታሪክ ያሰኘዋል። ከዚህ ውጪ አማርኛን ማምታታት ካልሆነ ሌላ መውጪያ መንገድ የለም። ዳንኤል ግን ይህንን በመካድ ወይም በመቃወም ሳይሆን በማምታታት፤ ድርጊትና ተደራጊውን አመሳቅሎ ሊሸውደን ይፈልጋል። ብዙ ጭፍን ደጋፊዎቹ ለምን ተነካብን ሲሉ በአስተያየቶቻቸው የአዞ እንባ ያለቃቅሳሉ። ለዳንኤል የተወረወረው የፕሮፌሰሩ የሽንቆጣ መልስ ሰርስሮ እንዳመማቸው ያህል ይቆራመዳሉ። በግምኛ ድጋፍ ከማዘን ይልቅ አቶ ዳንኤል ከተናገረውና የከሸፈውን ታሪክ መጽሐፍ ለመተቸት የሰነዘረውን የከሸፈ ዐ/ነገሩን በመተርጎም እስኪ እርዳታችሁን አሳዩት።
